KOMISSION DELEGOITU ASETUS (EU) 2018/1229,

annettu 25 päivänä toukokuuta 2018,

Euroopan parlamentin ja neuvoston asetuksen (EU) N:o 909/2014 täydentämisestä toimituskuria koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1) ja erityisesti sen 6 artiklan 5 kohdan ja 7 artiklan 15 kohdan,

sekä katsoo seuraavaa:

(1) Tämän asetuksen säännökset ovat tiiviisti sidoksissa toisiinsa, sillä ne koskevat toimenpiteitä, joilla ehkäistään ja korjataan toimituspuutteita ja kannustetaan noudattamaan toimituskuria seuraamalla toimituspuutteita, perimällä toimituspuutteista määrättyjä rahaluonteisia seuraamuksia ja jakamalla perityt varat sekä määrittämällä korvausostomenettelyn toiminnalliset yksityiskohdat. Jotta varmistettaisiin, että nämä säännökset ovat linjassa keskenään, ja jotta asianomaisten velvoitteiden soveltamisalaan kuuluvien henkilöiden olisi helpompi saada näistä säännöksistä kattava käsitys keskitetysti, on aiheellista sisällyttää ne yhteen asetukseen.

(2) Finanssimarkkinoiden globaalin luonteen vuoksi olisi otettava asianmukaisesti huomioon maksujärjestelmä- ja markkinainfrastruktuurikomitean (CPSS) ja kansainvälisen arvopaperimarkkinavalvojien yhteisön (IOSCO) huhtikuussa 2012 vahvistamat finanssimarkkinoiden rakenteita koskevat periaatteet, jäljempänä ’CPSS:n ja IOSCO:n periaatteet’, jotka toimivat arvopaperikeskuksia koskevien sääntelyvaatimusten globaalina vertailukohtana. Lisäksi olisi otettava huomioon maksujärjestelmä- ja markkinainfrastruktuurikomitean ja kansainvälisen arvopaperimarkkinavalvojien yhteisön antamat arvopapereiden selvitysjärjestelmiä koskevat suositukset, jotka koskevat kauppojen vahvistamista, toimitussyklejä ja arvopapereiden lainaksi antamista.

(3) On tarpeen määritellä joitakin termejä, jotta varmistettaisiin asetuksen (EU) N:o 909/2014 johdonmukainen soveltaminen ja täsmennettäisiin tämän asetuksen soveltamisen edellyttämät tekniset termit.

(4) Sijoituspalveluyritysten olisi varmistettava, että niillä on ajoissa kaikki tarvittavat toimitusta koskevat tiedot, jotta arvopaperitapahtumien toimitus voidaan toteuttaa tehokkaasti ja toimivasti. Jos sijoituspalveluyrityksillä ei ole tarvittavia toimitusta koskevia tietoja, niiden olisi otettava yhteyttä asiakkaisiinsa saadakseen tehokkaan toimituksen edellyttämät tiedot, mukaan lukien kyseistä prosessia varten tarvittavat standardoidut tiedot.

(5) Olisi suosittava täysin automaattista käsittelyä, sillä sen käyttö koko markkinoilla on tärkeää, jotta toimitusasteet pysyisivät korkeina volyymien kasvaessa ja jotta rajat ylittävät kaupat toimitettaisiin oikea-aikaisesti. Lisäksi sekä suoraan ja välillisesti toimivilla markkinatoimijoilla olisi oltava valmiina sisäinen automaatio, jota tarvitaan, jotta käytettävissä olevista täysin automaattisen käsittelyn ratkaisuista saataisiin täysi hyöty. Sijoituspalveluyritysten olisi tarjottava ammattimaisille asiakkailleen mahdollisuus lähettää vahvistukset ja kohdennustiedot sähköisesti etenkin käyttämällä viestien lähettämistä ja viitetietoja koskevia kansainvälisiä avoimia viestintämenettelyjä ja -standardeja. Arvopaperikeskusten olisi helpotettava täysin automaattista käsittelyä ja käytettävä toimitusohjeita käsitellessään menettelyjä, jotka on oletusarvoisesti suunniteltu toimimaan automatisoidusti.

(6) Arvopaperikeskusten olisi tarjottava täsmäytysmahdollisuuksia koko päivän ajan varmistaakseen, että toimitus tapahtuu sovittuna toimituspäivänä varhaisessa vaiheessa.

(7) Arvopaperikeskusten olisi vaadittava, että niiden arvopapereiden selvitysjärjestelmien osallistujat käyttävät pakollisten täsmäytyskenttien luetteloa toimitusohjeiden täsmäytyksen yhteydessä. Tämä helpottaa toimitusta ja varmistaa arvopapereiden selvitysjärjestelmien keskinäisen johdonmukaisuuden.

(8) Arvopaperikeskuksilla olisi oltava luotettavat ja tehokkaat järjestelmätoiminnot, toimintatavat ja menettelyt, joilla ne voivat helpottaa toimitusta sovittuna toimituspäivänä ja kannustaa siihen.

(9) Jotta osallistujia kannustettaisiin toteuttamaan toimitukset oikea-aikaisesti, arvopaperikeskusten olisi annettava niille reaaliaikainen pääsy tietoihin, jotka koskevat niiden toimitusohjeiden tilaa arvopaperikeskusten ylläpitämissä arvopapereiden selvitysjärjestelmissä.

(10) Arvopaperikeskusten olisi tarjottava arvopapereiden selvitysjärjestelmiensä osallistujille reaaliaikaista bruttotoimitusta tai vähintään useita päivittäisiä toimitusmahdollisuuksia jokaisena pankkipäivänä, jotta lopullinen toimitus tapahtuisi saman päivän aikana.

(11) Arvopaperikeskuksille asetettavan järjestelmätoimintojen saatavuutta koskevan velvollisuuden olisi määräydyttävä kyseisten arvopaperikeskusten toimitusten tehokkuuden mukaan. Näin ollen tiettyjen järjestelmätoimintojen ei pitäisi olla pakollisia, jos arvopaperikeskuksen ylläpitämässä arvopapereiden selvitysjärjestelmässä ilmenevien toimituspuutteiden arvo ja osuus eivät ylitä tiettyjä ennalta määriteltyjä kynnysarvoja.

(12) Toimituspuutteiden seurannan helpottamiseksi arvopaperikeskusten olisi käytettävä yhdenmukaistettua menetelmää, kun ne raportoivat toimituspuutteista toimivaltaisille viranomaisille ja asiaan liittyville viranomaisille. Menetelmän olisi sisällettävä yhteinen luettelo raportoitavista kysymyksistä sekä raporttien toimitusväli. Arvopaperikeskusten ylläpitämään arvopapereiden selvitysjärjestelmään kirjattuja toimitusohjeita olisi seurattava päivittäin, kunnes ne toimitetaan tai peruutetaan.

(13) Arvopaperikeskusten olisi otettava käyttöön työjärjestelyjä sellaisten osallistujien kanssa, joilla on eniten toimituspuutteita, sekä mahdollisuuksien mukaan myös asianomaisten keskusvastapuolten ja kauppapaikkojen kanssa, jotta voidaan kartoittaa toimituspuutteiden pääasialliset syyt.

(14) Arvopaperikeskusten olisi lähetettävä toimivaltaisille viranomaisilleen sekä asiaan liittyville viranomaisille kuukausittain raportit toimituspuutteista. Toimivaltaisilla viranomaisilla olisi myös oltava oikeus pyytää lisätietoja toimituspuutteista tai edellyttää tiheämpää raportointia tarpeen mukaan, niin että ne voivat hoitaa tehtävänsä. Pyynnön esittäneiden toimivaltaisten viranomaisten olisi asetettava tällaiset lisätiedot tai -raportit myös asiaan liittyvien viranomaisten käyttöön ilman aiheetonta viivytystä.

(15) Jotta lisättäisiin avoimuutta ja parannettaisiin toimituspuutteiden vertailukelpoisuutta kaikkialla unionissa, arvopaperikeskusten olisi käytettävä yhteistä mallia, kun ne julkistavat toimituspuutteita koskevia tietoja.

(16) Jotta arvopaperikeskuksille asettuja toimituskuria koskevia vaatimuksia sovellettaisiin johdonmukaisesti, olisi annettava yksityiskohtaisia säännöksiä, jotka koskevat kaikkien sovitun toimituspäivän jälkeen toimittamatta olevien tapahtumien tunnistamista, mahdollisen korvausostomenettelyn toteuttamista sekä arvopaperikeskuksen käyttöön ottamien seuraamusmekanismien soveltamista, mukaan lukien rahaluonteisten seuraamusten laskenta-ajankohta, periminen ja jakaminen.

(17) Toimituspuutteiden vuoksi määrättyjen rahaluonteisten seuraamusten perintä- ja jakamismenettelyjä koskevia sääntöjä olisi sovellettava yhdenmukaisesti komission delegoidun asetuksen (EU) 2017/389 (2) kanssa.

(18) Jotta varmistettaisiin, että toimituspuutteiden vuoksi määrättäviä rahaluonteisia seuraamuksia sovelletaan johdonmukaisesti, arvopaperikeskusten olisi veloitettava, perittävä ja jaettava rahaluonteiset seuraamukset säännöllisesti ja vähintään kerran kuukaudessa. Arvopaperikeskusten olisi oltava vastuussa ainoastaan rahaluonteisten seuraamusten veloittamisesta, perimisestä ja jakamisesta. Näin varmistettaisiin, ettei seuraamusmekanismin käyttäminen vaikuta niiden riskiprofiiliin, mukaan lukien tilanteet, joissa velvoitteensa laiminlyövät osallistujat eivät maksa vaadittuja seuraamuksia. Osallistuja saattaa myös toimia asiakkaidensa asiamiehenä, joten arvopaperikeskusten olisi annettava osallistujille riittävän yksityiskohtaista tietoa seuraamuksen laskennasta, jotta ne voivat periä rahaluonteisen seuraamuksen asiakkailtaan.

(19) On tärkeää, ettei toimituspuutteen tapauksessa peritty rahaluonteinen seuraamus muodosta tulolähdettä arvopaperikeskuksille. Rahaluonteinen seuraamus olisi sen vuoksi maksettava arvopaperikeskuksen erilliselle tilille, jota olisi käytettävä yksinomaan kyseisten seuraamusten perintään ja jakamiseen. Perityillä seuraamuksilla ei pitäisi rahoittaa seuraamusmekanismin täytäntöönpanoa, ylläpitoa tai käyttöä.

(20) Tietyissä tapauksissa tapahtuma saattaa olla osa tapahtumaketjua, jolloin toimitusohje voi riippua toisesta toimitusohjeesta ja yhden ohjeen toteuttaminen voi mahdollistaa useiden samaan ketjuun kuuluvien ohjeiden toteuttamisen. Toisin sanoen yhden toimitusohjeen yhteydessä esiintyvä häiriö saattaa aiheuttaa kerrannaisvaikutuksia ja johtaa häiriöihin myöhemmissä toimitusohjeissa.

(21) Jotta vähennettäisiin varojen siirtojen lukumäärää, arvopaperikeskusten olisi nettoutettava osallistujille maksettava määrä ja kyseisten osallistujien maksettavaksi kuuluva määrä keskenään ja varmistettava, että rahaluonteisten seuraamusten kokonaismäärä jaetaan toimitusketjussa asiamukaisesti toimituspuutteen kohteina olleille osallistujille. Arvopaperikeskusten olisi annettava osallistujille riittävät tiedot siitä, miten määrät, jotka osallistujien on määrä saada, on laskettu. Laskentatietojen ansiosta osallistujat pystyvät tarvittaessa siirtämään määrät, jotka niiden kuuluu maksaa asiakkailleen.

(22) Seuraamusmekanismia olisi sovellettava kaikkiin puutteellisesti toimitettuihin tapahtumiin, myös määritettyihin tapahtumiin. Sitä vastoin, jos velvoitteensa laiminlyönyt osallistuja on keskusvastapuoli, sen ei pitäisi olla velvollinen maksamaan seuraamusta vaan seuraamus olisi kohdistettava toimituspuutteen aiheuttaneeseen määritysosapuoleen. Tätä varten arvopaperikeskusten olisi annettava keskusvastapuolille kaikki tarvittavat tiedot toimituspuutteesta ja seuraamuksen laskennasta, jotta keskusvastapuolet voisivat periä seuraamuksen asianomaiselta määritysosapuolelta ja jakaa perityn määrän sille määritysosapuolelle, joka on kärsinyt vahinkoa kyseisiin rahoitusvälineisiin liittyvän toimituspuutteen vuoksi.

(23) Yhteistä toimitusinfrastruktuuria käyttävien arvopaperikeskusten olisi tehtävä tiivistä yhteistyötä varmistaakseen, että seuraamusmekanismi pannaan asianmukaisesti täytäntöön.

(24) Arvopaperitoimituksen yhdentyneiden markkinoiden tukemiseksi olisi yhdenmukaistettava korvausostomenettelyä. Toimituspuutteiden korjaamiseen tarkoitettujen toimien oikea-aikainen käynnistäminen on avainasemassa, ja siksi on tärkeää luoda siihen kannustimia pitämällä kaikki asianomaiset osapuolet ajan tasalla korvausostomenettelyn kuluessa.

(25) Toimitusohjeen toteutus saattaa epäonnistua kaikkien ohjeeseen kuuluvien rahoitusvälineiden osalta, vaikka osa rahoitusvälineistä on käytettävissä toimitusta varten velvoitteensa laiminlyöneen osallistujan tilillä. Korvausostomenettelyn tarkoituksena on parantaa toimitusten tehokkuutta. Jotta korvausostojen lukumäärä voitaisiin minimoida, asianomaiseen toimitusohjeeseen olisi korvausostomenettelyn yhteydessä ehdottomasti sovellettava osittaista toteutusta.

(26) Pakollinen osittainen toteutus asetuksen (EU) N:o 909/2014 7 artiklan 3 kohdassa tarkoitetun jatkoajan viimeisenä pankkipäivänä on oikean tasapainon takaava ratkaisu. Siinä otetaan huomioon yhtäältä ostajan oikeudet saada ostamansa rahoitusvälineet ja toisaalta tarve minimoida korvausostojen piiriin joutuvien rahoitusvälineiden lukumäärä. Jokainen korvausostossa hankittu rahoitusväline olisi näin ollen luovutettava ostajalle, vaikka hankittujen rahoitusvälineiden lukumäärä ei mahdollista asianomaisen toimitusohjeen täyttä toteutusta.

(27) Pakollista osittaista toteutusta ei pitäisi soveltaa toimitusohjeisiin, jotka osallistuja on asettanut odotustilaan, sillä kyseisellä tilillä olevat asianomaiset rahoitusvälineet eivät välttämättä kuulu asiakkaalle, jonka osalta toimitusohje on kirjattu arvopapereiden selvitysjärjestelmään.

(28) Jotta varmistettaisiin asetuksessa (EU) N:o 909/2014 säädettyjen velvoitteiden noudattaminen, kaikilla toimitusketjuun kuuluvilla osapuolilla olisi oltava vastapuoltensa kanssa sellaiset sopimusjärjestelyt, jotka sisältävät korvausostomenettelyä koskevat velvoitteet ja jotka ovat täytäntöönpanokelpoisia kaikilla kyseeseen tulevilla lainkäyttöalueilla.

(29) Toimitusten tehokkuuden parantamiseksi olisi aina tarkistettava ensin, onko korvausostomenettely mahdollinen kyseisten tapahtumien ja niiden osapuolten tapauksessa.

(30) Kaikkien korvausostomenettelyyn osallistuvien yhteisöjen on saatava tietää menettelyn etenemisestä sen tärkeimmissä vaiheissa. Tällaiset tiedot olisi vaihdettava ilmoitusten välityksellä, jotta asianomaiset yhteisöt pysyvät ajan tasalla tapahtuman toimittamiseen liittyvien toimien etenemisestä ja pystyvät reagoimaan tarpeen mukaan.

(31) Jos on kyse kaupoista, joita ei määritetä keskusvastapuolessa, korvausostomenettelyn olisi oltava niiden osapuolten vastuulla, jotka ovat alun perin sopineet kyseisestä kaupasta. Näin voidaan tehostaa korvausostomenettelyä ja välttää se, että toimitusketjun muut osapuolet tai osallistujat joutuvat vastuuseen kauppapaikan jäsenten tai kaupankäyntiosapuolten sopimuksenmukaisista velvoitteista. Tällöin vältytään myös arvopaperikeskusten tai kauppapaikkojen riskiprofiilin nousulta.

(32) Arvopaperitapahtuman toimituksen yhteydessä osallistujat toimivat omaan lukuunsa tai kirjaavat toimitusohjeita arvopaperikeskuksen ylläpitämään arvopapereiden selvitysjärjestelmään asiakkaidensa pyynnöstä. Asiakkaina voivat olla keskusvastapuoli ja sen määritysosapuolet, kauppapaikan jäsenet tai, jos tapahtumaa ei toteuteta kauppapaikassa, kaupankäyntiosapuolet. Korvausostomenettely olisi sen vuoksi toteutettava sillä tasolla, jolla arvopapereiden ostamista ja myymistä koskevat sopimusvelvoitteet ovat syntyneet.

(33) Korvausostoasiamiehen olisi toimittava sen osapuolen pyynnöstä, joka ei vastaa kyseisen asiamiehen toimenpiteeseen liittyvistä kustannuksista. Korvausostoasiamiehen olisi näin ollen toimittava parasta toteutusta koskevien vaatimusten mukaisesti ja suojeltava velvoitteensa laiminlyöneen määritysosapuolen, kauppapaikan jäsenen tai kaupankäyntiosapuolen etua.

(34) Jotta vähennettäisiin korvausostojen lukumäärää ja säilytettäisiin asianomaisten rahoitusvälineiden markkinoiden likviditeetti, olisi sallittava, että tapauksen mukaan velvoitteensa laiminlyönyt määritysosapuoli, velvoitteensa laiminlyönyt kauppapaikan jäsen tai velvoitteensa laiminlyönyt kaupankäyntiosapuoli luovuttaa rahoitusvälineitä keskusvastapuolelle, vastaanottaville kauppapaikan jäsenille tai vastaanottaville kaupankäyntiosapuolille asianomaisten osallistujien kautta siihen hetkeen asti, jolloin niille ilmoitetaan, että korvausostoasiamies on nimetty tai huutokauppa on aloitettu. Siitä hetkestä lähtien kyseisillä osapuolilla pitäisi ainoastaan olla mahdollisuus osallistua rahoitusvälineiden huutokauppaan tai luovuttaa rahoitusvälineet korvausostoasiamiehelle tämän annettua siihen ennalta hyväksyntänsä. Näin vältytään tilanteilta, joissa vastaanottava määritysosapuoli, vastaanottava kauppapaikan jäsen tai vastaanottava kaupankäyntiosapuoli saa rahoitusvälineet kahteen kertaan. Jos tapahtuma on osa tapahtumaketjua ja saattaa johtaa eri toimitusohjeisiin, korvausostomenettelyyn osallistuvat osapuolet voisivat vähentää korvausostojen lukumäärää myös niin, että ne koordinoivat keskenään toimiaan ja ilmoittavat siitä arvopaperikeskukselle.

(35) Kaupat, joita ei määritetä keskusvastapuolessa, ovat yleensä vakuudettomia, jolloin kukin kauppapaikan jäsen tai kaupankäyntiosapuoli kantaa vastapuoliriskin. Jos vastapuoliriski siirretään muille yhteisöille, kuten osallistujille, nämä joutuisivat kattamaan riskin vakuudella. Tämä voisi nostaa arvopaperitoimituksen kustannuksia kohtuuttomasti. Velvoitteensa laiminlyöneen määritysosapuolen, velvoitteensa laiminlyöneen kauppapaikan jäsenen tai velvoitteensa laiminlyöneen kaupankäyntiosapuolen olisi sen vuoksi ensisijaisesti vastattava korvausoston kustannusten, hintaeron ja rahakorvauksen maksamisesta. Jos velvoitteensa laiminlyönyt kauppapaikan jäsen tai velvoitteensa laiminlyönyt kaupankäyntiosapuoli ei täytä velvollisuuttaan maksaa kyseiset määrät, sen osallistujan olisi velvoitteensa laiminlyöneenä osallistujana kuitenkin katettava korvausoston kustannukset ja hintaero mutta ei rahakorvausta.

(36) Korvausostossa hankittujen rahoitusvälineiden luovutusvelvollisuudet tai rahakorvauksen maksaminen taikka korvausoston kohteena olevien rahoitusvälineiden hintaeron maksaminen olisi pääsääntöisesti hoidettava niin, että keskusvastapuoli, vastaanottavat kauppapaikan jäsenet tai vastaanottavat kaupankäyntiosapuolet vastaanottavat asianomaiset rahoitusvälineet tai rahavarat osallistujiensa kautta.

(37) Jos korvausosto epäonnistuu ja jos korvausostoajan pidentämisestä ei erikseen ilmoiteta asetetussa määräajassa, olisi maksettava rahakorvaus, jotta suojeltaisiin osapuolten etuja ja vältettäisiin mahdolliset epäonnistuneesta korvausostosta johtuvat epävarmuustekijät.

(38) Jotta vältyttäisiin asioiden mutkistumiselta ja suojeltaisiin keskusvastapuolta, vastaanottavaa kauppapaikan jäsentä tai vastaanottavaa kaupankäyntiosapuolta, korvausostossa hankitut rahoitusvälineet olisi luovutettava keskusvastapuolelle, vastaanottavalle kauppapaikan jäsenelle tai vastaanottavalle kaupankäyntiosapuolelle pikemminkin asianomaisen vastaanottavan osallistujan kautta eikä velvoitteensa laiminlyöneen osallistujan kautta. Korvausostomenettelyn laukaissut alkuperäinen toimitusohje olisi samoista syistä asetettava odotustilaan ja lopulta peruutettava.

(39) Jotta toimituspuutteista johtuvat seuraamukset laskettaisiin ja jotta niitä sovellettaisiin asianmukaisesti jatkoajan päättymisen jälkeen, asianomaiset toimitusohjeet olisi peruutettava ja korvattava uusilla toimitusohjeille jokaisena pankkipäivänä, jona keskusvastapuolet, kauppapaikan jäsenet tai kaupankäyntiosapuolet vastaanottavat osallistujiensa kautta rahoitusvälineitä korvausoston toteuttamisen seurauksena. Rahaluonteisia seuraamuksia olisi sovellettava jokaiseen uuteen toimitusohjeeseen siitä päivästä alkaen, jona ohje kirjataan arvopapereiden selvitysjärjestelmään.

(40) Jotta varmistettaisiin, että arvopaperikeskusten ylläpitämät arvopapereiden selvitysjärjestelmät toimivat moitteettomasti ja että korvausostomenettelyn aikataulu ja toimituspuutteisiin sovellettavien rahaluonteisten seuraamusten maksamisen aikataulu pitävät paikkansa, toteuttamattomat toimitusohjeet olisi peruutettava, kun rahoitusvälineet on luovutettu tai, jos niitä ei luovuteta, kun rahakorvaus on maksettu, tai viimeistään toisena pankkipäivänä sen jälkeen, kun maksettava rahakorvauksen määrä on ilmoitettu.

(41) Jos kaupantekohetkellä sovittu rahoitusvälineiden hinta on alhaisempi kuin korvausoston toteuttamisen yhteydessä maksettu hinta, velvoitteensa laiminlyöneen määritysosapuolen, kauppapaikan jäsenen tai kaupankäyntiosapuolen olisi maksettava kyseinen hintaero, jotta suojeltaisiin vastaanottavien osapuolten etuja. Jos kaupantekohetkellä sovittu rahoitusvälineiden hinta on korkeampi kuin korvausoston toteuttamisen yhteydessä maksettu hinta, asetuksen (EU) N:o 909/2014 7 artiklan 6 kohdassa tarkoitettu velvoitteensa laiminlyöneen osallistujan velvoite olisi katsottava täytetyksi ottaen huomioon, että kyseiset vastaanottavat määritysosapuolet, kauppapaikan jäsenet tai kaupankäyntiosapuolet tosiasiallisesti maksavat korvausostossa hankitut rahoitusvälineet.

(42) Tehokas selvitysprosessi edellyttää, että korvausostomenettelyn käynnistämistä edeltävää jatkoaikaa mukautetaan varojen tyypin ja rahoitusvälineiden likviditeetin perusteella. Jos osakemarkkinat ovat riittävän likvidit ja osakkeet helposti hankittavissa, korvausostomenettelyn käynnistämistä edeltävää jatkoaikaa ei pitäisi pidentää, jotta asianomaisilla osapuolilla olisi kannustin hoitaa puutteellisesti toimitettujen tapahtumien toimitus ajoissa. Osakkeille, joilla ei ole likvidejä markkinoita, olisi kuitenkin myönnettävä pidempi jatkoaika. Myös vieraan pääoman ehtoisille rahoitusvälineille olisi myönnettävä pidempi jatkoaika, kun otetaan huomioon niiden suurempi rajat ylittävä ulottuvuus ja merkittävyys rahoitusmarkkinoiden moitteettoman ja asianmukaisen toiminnan ylläpitämisessä.

(43) Toimituspuutteita korjaavat toimenpiteet, jotka koskevat korvausostoja ja seuraamuksia, voivat edellyttää mittavia muutoksia tietotekniikkajärjestelmiin sekä markkinatestausta ja mukautuksia oikeudellisiin järjestelyihin asianomaisten osapuolten välillä, arvopaperikeskukset ja muut markkinatoimijat mukaan luettuina. Toimenpiteiden toteuttamista varten olisikin varattava riittävästi aikaa, jotta voidaan varmistaa, että asianomaiset osapuolet pystyvät täyttämään tarvittavat vaatimukset.

(44) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut Euroopan komissiolle Euroopan parlamentin ja neuvoston asetuksen (EU) N:o 1095/2010 (3) 10 artiklassa säädettyä menettelyä noudattaen.

(45) EAMV on järjestänyt avoimia julkisia kuulemisia kyseisistä teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon asetuksen (EU) N:o 1095/2010 37 artiklalla perustetulta arvopaperimarkkina-alan osallisryhmältä. Laatiessaan teknisten täytäntöönpanostandardien luonnoksia EAMV on myös tehnyt tiivistä yhteistyötä Euroopan keskuspankkijärjestelmän jäsenten kanssa,

ON HYVÄKSYNYT TÄMÄN ASETUKSEN:

I LUKU

Yleistä

1 artikla Määritelmät Tässä asetuksessa tarkoitetaan: a) ’määritysosapuolella’ Euroopan parlamentin ja neuvoston asetuksen (EU) N:o 648/2012 (4) 2 artiklan 14 alakohdassa määriteltyä yritystä; b) ’pörssilistatulla rahastolla’ Euroopan parlamentin ja neuvoston direktiivin 2014/65/EU (5) 4 artiklan 1 kohdan 46 alakohdassa määriteltyä rahastoa; c) ’toimeksiantojen toteuttamisella’ direktiivin 2014/65/EU 4 artiklan 1 kohdan 5 alakohdassa määriteltyä ’toimeksiantojen toteuttamista asiakkaiden lukuun’; d) ’yksityisasiakkaalla’ direktiivin 2014/65/EU 4 artiklan 1 kohdan 11 alakohdassa määriteltyä yksityisasiakasta; e) ’toimitusohjeella’ Euroopan parlamentin ja neuvoston direktiivin 98/26/EY (6) 2 artiklan i alakohdassa määriteltyä siirtomääräystä; f) ’kaupankäyntiosapuolella’ osapuolta, joka toimii päämiehenä asetuksen (EU) N:o 909/2014 7 artiklan 10 kohdan ensimmäisen alakohdan c alakohdassa tarkoitetussa arvopaperitapahtumassa; g) ’kauppapaikan jäsenellä’ kauppapaikan jäsentä tai osallistujaa.

II LUKU

Toimenpiteet toimituspuutteiden ehkäisemiseksi

2 artikla Ammattimaisia asiakkaita koskevat toimenpiteet 1. Sijoituspalveluyritysten on vaadittava ammattimaisia asiakkaitaan lähettämään niille kirjalliset tiedot siitä, miten arvopaperit tai varat kohdennetaan asetuksen (EU) N:o 909/2014 5 artiklan 1 kohdassa tarkoitettuihin kauppoihin, ja mainitsemaan tiedoissa hyvitettävät tai veloitettavat tilit. Kirjallisissa kohdennustiedoissa on eriteltävä seuraavat osatekijät: a) yksi seuraavista tapahtumatyypeistä: i) arvopapereiden osto tai myynti; ii) vakuudenhallintaoperaatiot; iii) arvopapereiden lainaksianto- ja lainaksiotto-operaatiot; iv) takaisinostotransaktiot; v) muut tapahtumat, jotka voidaan yksilöidä tarkemmilla ISO-koodeilla; b) rahoitusvälineelle annettu kansainvälinen yksilöintitunnus (ISIN) tai, jos ISIN-koodia ei ole käytettävissä, jokin muu rahoitusvälineen yksilöivä tunniste; c) rahoitusvälineiden tai varojen luovutus tai vastaanotto; d) vieraan pääoman ehtoisten rahoitusvälineiden nimellisarvo ja muiden rahoitusvälineiden määrä; e) kaupantekopäivä; f) rahoitusvälineen kauppahinta; g) valuutta, jonka määräinen tapahtuma on; h) tapahtuman sovittu toimituspäivä; i) luovutettavien tai vastaanotettavien varojen kokonaismäärä; j) sen yhteisön tunniste, jossa arvopapereita säilytetään; k) sen yhteisön tunniste, jossa varoja säilytetään; l) hyvitettävien tai veloitettavien arvopaperi- tai maksutilien nimet ja numerot. Kirjallisten kohdennustietojen on sisällettävä kaikki sijoituspalveluyrityksen vaatimat muut tiedot, jotka helpottavat tapahtuman toimitusta. Sijoituspalveluyritysten, jotka ovat saaneet vahvistuksen ammattimaisen asiakkaan antaman tapahtumaa koskevan toimeksiannon toteuttamisesta, on varmistettava sopimusjärjestelyillä, että ammattimainen asiakas vahvistaa kirjallisesti 2 kohdassa säädettyjen määräaikojen kuluessa hyväksyvänsä tapahtuman ehdot. Kirjallinen vahvistus voidaan myös sisällyttää kirjallisiin kohdennustietoihin. Sijoituspalveluyritysten on annettava ammattimaisille asiakkailleen mahdollisuus lähettää kirjalliset kohdennustiedot sekä kirjallinen vahvistus sähköisesti käyttämällä asetuksen (EU) N:o 909/2014 35 artiklassa tarkoitettuja viestien lähettämistä ja viitetietoja koskevia kansainvälisiä avoimia viestintämenettelyjä ja -standardeja. 2. Ammattimaisten asiakkaiden on varmistettava, että sijoituspalveluyritys saa 1 kohdassa tarkoitetut kirjalliset kohdennustiedot sekä kirjalliset vahvistukset viimeistään jompanakumpana seuraavista määräajoista: a) sen pankkipäivän työajan päättymiseen mennessä, jona tapahtuma on toteutunut, jos sijoituspalveluyritys ja asianomainen ammattimainen asiakas ovat samalla aikavyöhykkeellä; b) viimeistään tapahtuman toteutuspäivää seuraavana pankkipäivänä kello 12.00 (Keski-Euroopan aikaa), jos jompikumpi seuraavista edellytyksistä täyttyy: i) sijoituspalveluyrityksen aikavyöhykkeen ja asianomaisen ammattimaisen asiakkaan aikavyöhykkeen ero on yli kaksi tuntia; ii) toimeksiannot on toteutettu pankkipäivänä kello 16.00 jälkeen sijoituspalveluyrityksen aikavyöhykkeellä. Sijoituspalveluyritysten on vahvistettava kirjallisten kohdennustietojen sekä kirjallisen vahvistuksen vastaanottaminen kahden tunnin kuluessa vastaanottamisesta. Jos sijoituspalveluyritys vastaanottaa kirjalliset kohdennustiedot ja kirjallisen vahvistuksen vähemmän kuin yksi tunti ennen työaikansa päättymistä, sen on vahvistettava kirjallisten kohdennustietojen sekä kirjallisen vahvistuksen vastaanottaminen seuraavana pankkipäivänä tunnin kuluessa työajan alkamisesta. 3. Jos sijoituspalveluyritykset vastaanottavat 1 kohdassa tarkoitetut tarvittavat toimitusta koskevat tiedot ennen 2 kohdassa tarkoitettuja määräaikoja, ne voivat sopia ammattimaisten asiakkaidensa kanssa kirjallisesti, ettei kyseisiä kirjallisia kohdennustietoja ja kirjallisia vahvistuksia tarvitse lähettää. 4. Edellä olevia 1, 2 ja 3 kohtaa ei sovelleta ammattimaisiin asiakkaisiin, jotka säilyttävät toimitukseen liittyviä arvopapereita ja varoja samassa sijoituspalveluyrityksessä.

3 artikla Yksityisasiakkaita koskevat toimenpiteet Sijoituspalveluyritysten on vaadittava yksityisasiakkaitaan lähettämään niille kaikki tarvittavat asetuksen (EU) N:o 909/2014 5 artiklan 1 kohdassa tarkoitettujen kauppojen toimitusta koskevat tiedot viimeistään kello 12.00 (Keski-Euroopan aikaa) sitä pankkipäivää seuraavana pankkipäivänä, jona kauppa on tehty sijoituspalveluyrityksen aikavyöhykkeellä, paitsi jos asiakas säilyttää asianomaisia rahoitusvälineitä ja varoja samassa sijoituspalveluyrityksessä.

4 artikla Toimitusten helpottaminen ja käsittely 1. Arvopaperikeskusten on käsiteltävä kaikki toimitusohjeet automatisoidusti. 2. Jos arvopaperikeskukset ovat puuttuneet automatisoituun selvitysprosessiin manuaalisesti 3 kohdan a tai b alakohdassa tarkoitetulla tavalla, niiden on ilmoitettava manuaalisen toimen syy toimivaltaiselle viranomaiselle 30 päivän kuluessa toimen toteuttamisesta, paitsi jos sama syy on ilmoitettu jo aikaisempien toimien yhteydessä. 3. Automatisoitua selvitysprosessia koskeva manuaalinen toimi toteutetaan seuraavissa tapauksissa: a) kun vastaanotetun toimitusohjeen syöttäminen arvopapereiden selvitysjärjestelmään on viivästynyt tai sitä on muutettu tai kun itse toimitusohjetta on muutettu automatisoitujen menettelyjen ulkopuolella; b) kun vastaanotettujen toimitusohjeiden toimitusalustalla tapahtuvassa käsittelyssä toteutetaan automatisoitujen menettelyjen ulkopuolinen toimi, mukaan lukien tietoteknisten häiriöiden hallinta. 4. Toimivaltaiset viranomaiset voivat milloin tahansa ilmoittaa arvopaperikeskuksille, että tietyn syyn perusteella ei ole mahdollista toteuttaa manuaalisia toimia automatisoidussa selvitysprosessissa. Arvopaperikeskukset eivät sen jälkeen saa puuttua automatisoituun selvitysprosessiin manuaalisesti kyseisen syyn perusteella.

5 artikla Toimitusohjeiden täsmäytys ja täyttäminen 1. Arvopaperikeskusten on asetettava osallistujien saataville toiminto, jolla tuetaan täysin automatisoitua ja jatkuvaa reaaliaikaista toimitusohjeiden täsmäytystä jokaisen pankkipäivän aikana. 2. Arvopaperikeskusten on vaadittava, että osallistujat täsmäyttävät toimitusohjeensa 1 kohdassa tarkoitetun toiminnon avulla ennen toimitusta, lukuun ottamatta tapauksia, joissa a) arvopaperikeskus on hyväksynyt, että kauppapaikat, keskusvastapuolet tai muut yhteisöt ovat jo täsmäyttäneet toimitusohjeet; b) arvopaperikeskus on itse täsmäyttänyt toimitusohjeet; c) kyse on 13 artiklan 1 kohdan g alakohdan i alakohdassa tarkoitetuista vastikkeettomista (FOP) toimitusohjeista, jotka koostuvat määräyksistä siirtää rahoitusvälineitä sellaisten eri tilien välillä, jotka on avattu saman osallistujan nimissä tai joita hoitaa sama tilinhoitaja. Edellä c alakohdassa tarkoitettuihin tilinhoitajiin kuuluvat yhteisöt, joilla on sopimussuhde arvopaperikeskuksen kanssa ja jotka hoitavat kyseisen arvopaperikeskuksen ylläpitämiä arvopaperitilejä kirjaamalla tapahtumia kyseisille arvopaperitileille. 3. Arvopaperikeskusten on vaadittava osallistujia käyttämään seuraavia täsmäytyskenttiä toimitusohjeissaan kyseisten ohjeiden täsmäytystä varten: a) 13 artiklan 1 kohdan g alakohdassa tarkoitettu toimitusohjetyyppi; b) toimitusohjeen sovittu toimituspäivä; c) kaupantekopäivä; d) valuutta, paitsi jos on kyse vastikkeettomista (FOP) toimitusohjeista; e) maksusuoritusmäärä, paitsi jos on kyse vastikkeettomista (FOP) toimitusohjeista; f) vieraan pääoman ehtoisten rahoitusvälineiden nimellisarvo tai muiden rahoitusvälineiden määrä; g) rahoitusvälineiden tai varojen luovutus tai vastaanotto; h) rahoitusvälineen ISIN-koodi; i) sen osallistujan tunniste, joka luovuttaa rahoitusvälineet tai varat; j) sen osallistujan tunniste, joka vastaanottaa rahoitusvälineet tai varat; k) osallistujan vastapuolen arvopaperikeskuksen tunniste, jos arvopaperikeskukset käyttävät yhteistä toimitusinfrastruktuuria, mukaan lukien asetuksen (EU) N:o 909/2014 30 artiklan 5 kohdassa tarkoitetut tilanteet; l) muut tapahtumien toimitusta helpottavat täsmäytyskentät, joita arvopaperikeskus edellyttää. 4. Edellä 3 kohdassa tarkoitettujen kenttien lisäksi arvopaperikeskusten on vaadittava osallistujiaan käyttämään kenttää, jossa mainitaan niiden toimitusohjeiden tapahtumatyyppi seuraavan luokittelun mukaisesti: a) arvopapereiden osto tai myynti; b) vakuudenhallintaoperaatiot; c) arvopapereiden lainaksianto- ja lainaksiotto-operaatiot; d) takaisinostotransaktiot; e) muut tapahtumat (jotka voidaan yksilöidä arvopaperikeskuksen ilmoittamilla tarkemmilla ISO-koodeilla).

6 artikla Toleranssirajat Arvopaperikeskusten on asetettava maksusuoritusmäärää koskevat toleranssirajat, joita täsmäytyksessä sovelletaan. Toleranssirajalla tarkoitetaan kahdessa vastaavassa toimitusohjeessa olevien maksusuoritusmäärien suurinta sallittua eroa, joka vielä mahdollistaa täsmäytyksen. Euromääräisissä toimitusohjeissa toimitusohjekohtainen toleranssiraja on 2 euroa maksusuoritusmäärille, jotka ovat enintään 100 000 euroa, ja 25 euroa maksusuoritusmäärille, jotka ovat yli 100 000 euroa. Muiden valuuttojen määräisissä toimitusohjeissa toimitusohjekohtaisena toleranssirajana ovat vastaavat määrät, jotka saadaan soveltamalla EKP:n virallista valuuttakurssia, kun sellainen on saatavilla.

7 artikla Peruuttamistoiminto Arvopaperikeskusten on perustettava kahdenvälinen peruuttamistoiminto, jolla osallistujat voivat kahdenvälisesti peruuttaa täsmäytettyjä toimitusohjeita, jotka kuuluvat samaan tapahtumaan.

8 artikla Odotustila- ja vapauttamismekanismi Arvopaperikeskusten on perustettava odotustila- ja vapauttamismekanismi, joka käsittää molemmat seuraavat osat: a) odotustilamekanismi, jolla ohjeistava osallistuja voi estää avoinna olevien toimitusohjeiden käytön toimituksen yhteydessä; b) vapauttamismekanismi, jolla voidaan toimituksen yhteydessä vapauttaa avoinna olevia toimitusohjeita, joiden käytön ohjeistava osallistuja on estänyt.

9 artikla Kierrättäminen Arvopaperikeskusten on kierrätettävä toimituspuutteeseen johtaneita toimitusohjeita, kunnes ne on toimitettu tai peruutettu kahdenvälisesti.

10 artikla Osittainen toteutus Arvopaperikeskusten on mahdollistettava toimitusohjeiden osittainen toteutus.

11 artikla Lisätoiminnot ja tietojen antaminen 1. Arvopaperikeskusten on tarjottava osallistujille mahdollisuus saada tieto niiden vastapuolten avoinna olevasta toimitusohjeesta joko yhden tunnin kuluessa kyseistä ohjetta koskevasta ensimmäisestä epäonnistuneesta täsmäytysyrityksestä tai viipymättä tällaisen epäonnistuneen yrityksen jälkeen, jos yritys on tehty viiden tunnin ajanjakson aikana ennen sovitun toimituspäivän aikarajaa tai sovitun toimituspäivän jälkeen. 2. Arvopaperikeskusten on annettava osallistujille pääsy reaaliaikaisiin tietoihin, jotka koskevat niiden toimitusohjeiden tilaa arvopapereiden selvitysjärjestelmässä, mukaan lukien tiedot seuraavista: a) avoinna olevat toimitusohjeet, jotka voidaan vielä toteuttaa sovittuna toimituspäivänä; b) toteutumattomat toimitusohjeet, joita ei voida enää toteuttaa sovittuna toimituspäivänä; c) kokonaan toteutetut toimitusohjeet; d) osittain toteutetut toimitusohjeet, mukaan lukien joko rahoitusvälineiden tai varojen toimitetut ja toimittamattomat osat; e) peruutetut toimitusohjeet, mukaan lukien tieto siitä, onko järjestelmä vai osallistuja peruuttanut kyseiset ohjeet. 3. Edellä 2 kohdassa tarkoitettuihin reaaliaikaisiin tietoihin on sisällyttävä a) tieto siitä, onko toimitusohje täsmäytetty; b) tieto siitä, voidaanko toimitusohje vielä toteuttaa osittain; c) tieto siitä, onko toimitusohje odotustilassa; d) syyt, joiden vuoksi ohjeet ovat avoinna tai toteuttamatta. 4. Arvopaperikeskusten on tarjottava osallistujille joko reaaliaikaista bruttotoimitusta jokaisen pankkipäivän ajan tai vähintään kolme toimituserää pankkipäivää kohden. Kyseiset kolme toimituserää on jaettava pankkipäivälle markkinoiden tarpeiden mukaisesti ja kyseisen arvopaperikeskuksen käyttäjien komitean pyynnön perusteella.

12 artikla Poikkeaminen tietyistä toimituspuutteita ehkäisevistä toimenpiteistä 1. Edellä olevia 8 ja 10 artiklaa ei sovelleta, jos arvopaperikeskuksen ylläpitämä arvopapereiden selvitysjärjestelmä täyttää seuraavat edellytykset: a) toimituspuutteiden arvo ei ylitä 2,5 miljardin euron määrää vuodessa; b) toimituspuutteiden osuus laskettuna joko toimitusohjeiden lukumäärän tai niiden arvon perusteella on alle 0,5 prosenttia vuodessa. Toimitusohjeiden lukumäärään perustuva toimituspuutteiden osuus lasketaan jakamalla toimituspuutteiden lukumäärä arvopapereiden selvitysjärjestelmään tarkasteluajanjaksolla kirjattujen toimitusohjeiden lukumäärällä. Toimitusohjeiden arvoon perustuva toimituspuutteiden osuus lasketaan jakamalla toimituspuutteiden euromääräinen arvo arvopapereiden selvitysjärjestelmään tarkasteluajanjaksolla kirjattujen toimitusohjeiden arvolla. 2. Viimeistään kunkin vuoden 20 päivänä tammikuuta arvopaperikeskusten on arvioitava, täyttyvätkö 1 kohdassa tarkoitetut edellytykset, ja ilmoitettava toimivaltaiselle viranomaiselle arvioinnin tuloksista liitteen II mukaisesti. Jos arvioinnissa todetaan, että ainakaan toinen 1 kohdassa tarkoitetuista edellytyksistä ei enää täyty, arvopaperikeskusten on alettava soveltaa 8 ja 10 artiklaa yhden vuoden kuluessa ensimmäisessä alakohdassa tarkoitetun ilmoituksen päivämäärästä.

III LUKU

Toimenpiteet toimituspuutteiden korjaamiseksi

I jakso

Toimituspuutteiden seuranta

13 artikla Toimituspuutteiden seurantajärjestelmän tiedot 1. Arvopaperikeskusten on otettava käyttöön järjestelmä, jolla voidaan seurata toimituspuutteiden lukumäärää ja arvoa jokaisen sovitun toimituspäivän osalta, myös kunkin toimituspuutteen pankkipäivinä ilmaistua kestoa. Järjestelmässä on kerättävä jokaisesta toimituspuutteesta seuraavat tiedot: a) toimituspuutteen syy arvopaperikeskuksen käytettävissä olevien tietojen perusteella; b) mahdolliset toimitusrajoitukset, kuten rahoitusvälineiden tai varojen varaaminen, käytön estäminen tai korvamerkitseminen, jonka seurauksena kyseiset rahoitusvälineet tai varat eivät ole enää toimitettavissa; c) toimituspuutteen kohteena oleva rahoitusvälinetyyppi seuraavien luokkien mukaisesti: i) direktiivin 2014/65/EU 4 artiklan 1 kohdan 44 alakohdan a alakohdassa määritellyt siirtokelpoiset arvopaperit; ii) direktiivin 2014/65/EU 4 artiklan 1 kohdan 61 alakohdassa määritelty valtionlaina; iii) muut direktiivin 2014/65/EU 4 artiklan 1 kohdan 44 alakohdan b alakohdassa määritellyt siirtokelpoiset arvopaperit kuin ii alakohdassa tarkoitettu valtionlaina; iv) direktiivin 2014/65/EU 4 artiklan 1 kohdan 44 alakohdan c alakohdassa määritellyt siirtokelpoiset arvopaperit; v) pörssilistatut rahastot; vi) sellaisten yhteissijoitusyritysten osuudet, jotka eivät ole pörssilistattuja rahastoja; vii) muut rahamarkkinavälineet kuin ii alakohdassa tarkoitettu valtionlaina; viii) päästöoikeudet; ix) muut rahoitusvälineet; d) toimituspuutteen kohteena oleva tapahtumatyyppi seuraavien luokkien mukaisesti: i) rahoitusvälineiden osto tai myynti; ii) vakuudenhallintaoperaatiot; iii) arvopapereiden lainaksianto- ja lainaksiotto-operaatiot; iv) takaisinostotransaktiot; v) muut tapahtumat, jotka voidaan yksilöidä arvopaperikeskuksen ilmoittamilla tarkemmilla ISO-koodeilla; e) toimituspuutteen kohteena olevien rahoitusvälineiden kaupankäyntipaikka ja määrityspaikka, jos sovellettavissa; f) toimituspuutteen kohteena oleva toimitusohjetyyppi seuraavien luokkien mukaisesti: i) arvopaperikeskuksen sisäinen toimitusohje, jossa velvoitteensa laiminlyönyt osapuoli ja vastaanottava osapuoli ovat molemmat saman arvopapereiden selvitysjärjestelmän osallistujia; tai ii) arvopaperikeskusten välinen toimitusohje, jossa velvoitteensa laiminlyönyt osapuoli ja vastaanottava osapuoli ovat kahden eri arvopapereiden selvitysjärjestelmän osallistujia tai toinen osallistujista on arvopaperikeskus; g) toimituspuutteen kohteena oleva toimitusohjetyyppi seuraavien luokkien mukaisesti: i) FOP-toimitusohjeet, jotka koostuvat luovutus ilman maksua (DFP) -toimitusohjeista ja vastaanotto ilman maksua (RFP) -toimitusohjeista; ii) luovutus maksua vastaan (DVP) -toimitusohjeet ja vastaanotto maksua vastaan (RVP) -toimitusohjeet; iii) luovutus ja maksu (DWP) -toimitusohjeet ja vastaanotto ja maksu (RWP) -toimitusohjeet; tai iv) maksu ilman luovutusta (PFOD) -toimitusohjeet, jotka koostuvat maksun veloitus ilman luovutusta (DPFOD) -toimitusohjeista ja maksun hyvitys ilman luovutusta (CPFOD) -toimitusohjeista; h) toimituspuutteeseen liittyvän arvopaperitilin tyyppi, mukaan lukien i) osallistujan oma tili; ii) osallistujan asiakkaan erillinen tili; iii) osallistujan asiakkaan yhteistili; i) valuutta, jonka määräisenä toimitusohjeet ovat. 2. Arvopaperikeskusten on otettava toimituspuutteiden pääasiallisten syiden analysointia varten käyttöön työjärjestelyjä niiden liitteessä I olevan taulukon 1 kentissä 17 ja 18 tarkoitettujen osallistujien kanssa, joilla on suurin vaikutus kyseisten arvopaperikeskusten ylläpitämiin arvopapereiden selvitysjärjestelmiin, sekä tarvittaessa asianomaisten keskusvastapuolten ja kauppapaikkojen kanssa.

14 artikla Toimituspuutteiden raportointi 1. Arvopaperikeskusten on toimitettava liitteessä I tarkoitetut tiedot toimivaltaiselle viranomaiselle ja asiaan liittyville viranomaisille kuukausittain seuraavan kuukauden viidennen pankkipäivän työajan päättymiseen mennessä. Tietoihin on sisällytettävä asiaankuuluvat arvot euroina. Mahdollinen arvojen muuntaminen euroiksi on suoritettava käyttämällä EKP:n virallista valuuttakurssia raportointijakson viimeiseltä päivältä, jos kyseinen EKP:n virallinen kurssi on saatavilla. Arvopaperikeskusten on raportoitava useammin ja annettava lisätietoja toimituspuutteista, jos toimivaltainen viranomainen sitä pyytää. 2. Viimeistään kunkin vuoden 20 päivänä tammikuuta arvopaperikeskusten on ilmoitettava toimivaltaiselle viranomaiselle ja asiaan liittyville viranomaisille liitteessä II tarkoitetut tiedot, mukaan lukien tiedot siitä, mitä toimenpiteitä ne ja niiden osallistujat ovat suunnitelleet tai toteuttaneet parantaakseen toimitusten tehokkuutta ylläpitämissään arvopapereiden selvitysjärjestelmissä. Arvopaperikeskusten on seurattava säännöllisesti ensimmäisessä alakohdassa tarkoitettujen toimenpiteiden soveltamista ja toimitettava pyynnöstä toimivaltaiselle viranomaiselle ja asiaan liittyville viranomaisille kaikki merkitykselliset seurantatulokset. 3. Edellä 1 ja 2 kohdassa tarkoitetut tiedot on toimitettava koneellisesti luettavassa muodossa. 4. Liitteissä I–III tarkoitettu toimitusohjeiden arvo on laskettava seuraavasti: a) vastikkeellisten toimitusohjeiden tapauksessa maksusuoritusmäärä; b) vastikkeettomien toimitusohjeiden tapauksessa 32 artiklan 3 kohdassa tarkoitettu rahoitusvälineiden markkina-arvo tai, jos sellaista ei ole saatavilla, rahoitusvälineiden nimellisarvo.

15 artikla Toimituspuutteita koskevien tietojen julkistaminen Arvopaperikeskuksen on julkaistava ylläpitämäänsä arvopapereiden selvitysjärjestelmää koskevat liitteessä III mainitut tiedot verkkosivustollaan ilmaistietoina, mukaan lukien asiaankuuluvat euromääräiset arvot. Mahdollinen arvojen muuntaminen euroiksi on suoritettava käyttämällä EKP:n virallista valuuttakurssia raportointijakson viimeiseltä päivältä, jos kyseinen EKP:n virallinen kurssi on saatavilla. Ensimmäisessä alakohdassa tarkoitetut tiedot on julkaistava kansainvälisellä finanssialalla yleisesti käytössä olevalla kielellä ja koneellisesti luettavassa muodossa vuosittain.

2 jakso

Rahaluonteiset seuraamukset

16 artikla Rahaluonteisten seuraamusten laskenta ja soveltaminen 1. Arvopaperikeskusten on laskettava asetuksen (EU) N:o 909/2014 7 artiklan 2 kohdassa tarkoitetut rahaluonteiset seuraamukset ja sovellettava niitä jokaiseen toteuttamatta jäävään toimitusohjeeseen. Ensimmäisessä alakohdassa tarkoitetussa laskennassa on otettava huomioon myös sellaiset toimitusohjeet, jotka osallistuja on asettanut odotustilaan. Jos 5 artiklan 2 kohdan nojalla edellytetään täsmäytystä, rahaluonteisia seuraamuksia on sovellettava ainoastaan täsmäytettyihin toimitusohjeisiin. 2. Rahaluonteiset seuraamukset on laskettava ja niitä on sovellettava jokaisen sellaisen pankkipäivän päättyessä, jona toimitusohje jää toteuttamatta. 3. Jos toimitusohje on kirjattu arvopapereiden selvitysjärjestelmään tai täsmäytetty sovitun toimituspäivän jälkeen, rahaluonteiset seuraamukset on laskettava ja niitä on sovellettava sovitusta toimituspäivästä. Jos arvopapereiden selvitysjärjestelmään kirjataan uusia toimitusohjeita mahdollisten luovuttamatta jääneiden rahoitusvälineiden osalta 27 artiklan 10 kohdan, 29 artiklan 11 kohdan tai 31 artiklan 11 kohdan mukaisesti, rahaluonteisia seuraamuksia on sovellettava uusiin toimitusohjeisiin siitä päivästä, jona kyseiset ohjeet kirjataan arvopapereiden selvitysjärjestelmään. Jos toimitusohjeet on täsmäytetty sovitun toimituspäivän jälkeen, viimeisen osallistujan, joka on kirjannut kyseisen toimitusohjeen arvopapereiden selvitysjärjestelmään tai muuttanut sitä kyseisessä järjestelmässä, on maksettava rahaluonteiset seuraamukset sovitun toimituspäivän ja täsmäytyksen toteutumispäivää edeltäneen pankkipäivän väliseltä ajalta. 4. Arvopaperikeskusten on annettava jokaiselle asianomaiselle osallistujalle tiedot seuraamusten laskennasta kunkin toteuttamatta jääneen toimitusohjeen osalta päivittäin, mukaan lukien tiedot tilistä, johon kukin toteuttamatta jäänyt toimitusohje liittyy.

17 artikla Rahaluonteisten seuraamusten perintä ja jakaminen 1. Arvopaperikeskusten on veloitettava ja perittävä kunkin velvoitteensa laiminlyöneen osallistujan maksettavaksi kuuluvien rahaluonteisten seuraamusten nettomäärä vähintään kuukausittain. Rahaluonteiset seuraamukset on talletettava tähän tarkoitukseen varatulle maksutilille. 2. Arvopaperikeskusten on vähintään kuukausittain jaettava 1 kohdassa tarkoitettu rahaluonteisten seuraamusten nettomäärä toimituspuutteiden kohteina oleville osallistujille.

18 artikla Seuraamusmekanismin kustannukset 1. Arvopaperikeskukset eivät saa käyttää rahaluonteisia seuraamuksia seuraamusmekanismia koskevien kustannusten kattamiseen. 2. Arvopaperikeskusten on ilmoitettava 1 kohdassa tarkoitetut kustannukset osallistujille yksityiskohtaisesti. 3. Arvopaperikeskusten on veloitettava seuraamusmekanismin kustannukset osallistujilta erikseen. Kustannuksia ei saa veloittaa kuhunkin osallistujaan sovellettujen seuraamusten bruttomäärän perusteella.

19 artikla Seuraamusmekanismi, kun osallistuja on keskusvastapuoli Jos velvoitteensa laiminlyönyt tai vastaanottava osallistuja on keskusvastapuoli, arvopaperikeskusten on varmistettava, että a) keskusvastapuolille annetaan niiden esittämiä, toteuttamatta jääneitä toimitusohjeita koskevien rahaluonteisten seuraamusten laskentatiedot; b) keskusvastapuolet perivät a alakohdassa tarkoitetut rahaluonteiset seuraamukset toimituspuutteet aiheuttaneilta määritysosapuolilta; c) keskusvastapuolet jakavat b alakohdassa tarkoitetut rahaluonteiset seuraamukset toimituspuutteiden kohteina oleville määritysosapuolille; d) keskusvastapuolet raportoivat perimistään ja jakamistaan seuraamuksista arvopaperikeskukselle kuukausittain.

20 artikla Yhteistä toimitusinfrastruktuuria käyttävät arvopaperikeskukset Yhteistä toimitusinfrastruktuuria käyttävien arvopaperikeskusten on myös silloin, kun osa niiden palveluista tai toiminnoista on ulkoistettu asetuksen (EU) N:o 909/2014 30 artiklan 5 kohdassa tarkoitetulla tavalla, yhdessä perustettava asetuksen (EU) N:o 909/2014 7 artiklan 2 kohdassa tarkoitettu seurantamekanismi ja yhdessä hallinnoitava rahaluonteisten seuraamusten laskentaan, soveltamiseen, perintään ja jakamiseen liittyviä menettelyjä tämän asetuksen mukaisesti.

3 jakso

Korvausostomenettelyä koskevat tiedot

1 alajakso

Yleistä

21 artikla Korvausosto ei ole mahdollinen Yksinomaan seuraavissa tilanteissa voidaan katsoa, että korvausosto ei ole mahdollinen: a) asianomaisia rahoitusvälineitä ei ole enää olemassa; b) kyse on kaupoista, joita ei määritetä keskusvastapuolessa, ja velvoitteensa laiminlyönyt kauppapaikan jäsen tai velvoitteensa laiminlyönyt kaupankäyntiosapuoli on maksukyvyttömyysmenettelyn kohteena. Sovellettaessa b alakohtaa maksukyvyttömyysmenettelyllä tarkoitetaan jäsenvaltion tai kolmannen maan laissa säädettyä kaikkia velkojia koskevaa yhteistä menettelyä, jonka tarkoituksena on joko kauppapaikan jäsenen tai kaupankäyntiosapuolen likvidaatio tai kauppapaikan jäsentä tai kaupankäyntiosapuolta koskeva uudelleenjärjestely silloin, kun tällaiseen menettelyyn liittyy siirtojen tai maksujen keskeyttäminen tai rajoitusten asettaminen niille.

22 artikla Tehoton korvausostomenettely 1. Sovellettaessa asetuksen (EU) N:o 909/2014 7 artiklan 4 kohdan b alakohtaa seuraavien operaatioiden katsotaan koostuvan useista kaupoista: a) operaatiot, joissa toinen osapuoli myy rahoitusvälineitä käteismaksua vastaan, jäljempänä ’ensimmäinen kauppa’, ja toinen osapuoli sitoutuu myymään vastaavat rahoitusvälineet ensimmäiselle osapuolelle hintaan, joka on määritetty tai määritettävissä, jäljempänä ’toinen kauppa’; b) operaatiot, joissa toinen osapuoli siirtää rahoitusvälineitä toiselle osapuolelle, jäljempänä ’ensimmäinen kauppa’, ja tämä sitoutuu palauttamaan vastaavat rahoitusvälineet ensimmäiselle osapuolelle, jäljempänä ’toinen kauppa’. 2. Sovellettaessa 1 kohtaa korvausostomenettely katsotaan tehottomaksi, jos toisen kaupan sovituksi toimituspäiväksi on asetettu päivä, joka on 30 pankkipäivän kuluessa ensimmäisen kaupan sovitun toimituspäivän jälkeen.

23 artikla Osittaisen toteutuksen soveltaminen 1. Jos osa asianomaisista rahoitusvälineistä on asetuksen (EU) N:o 909/2014 7 artiklan 3 kohdassa tarkoitetun jatkoajan viimeisenä pankkipäivänä toimitettavissa vastaanottavalle osallistujalle, vastaanottavien ja velvoitteensa laiminlyöneiden määritysosapuolten, kauppapaikan jäsenten tai kaupankäyntiosapuolten on toteutettava alkuperäinen toimitusohje osittain, paitsi jos tämän asetuksen 12 artiklan 1 kohdassa säädetyt edellytykset täyttyvät. 2. Ensimmäistä alakohtaa ei sovelleta, jos asianomainen toimitusohje on asetettu odotustilaan 8 artiklan mukaisesti.

24 artikla Korvausostoasiamies Korvausostoasiamiehellä ei saa olla korvausoston toteuttamiseen liittyvää eturistiriitaa, ja hänen on toteutettava korvausosto velvoitteensa laiminlyöneen määritysosapuolen, kauppapaikan jäsenen tai kaupankäyntiosapuolen kannalta mahdollisimman edullisin ehdoin direktiivin 2014/65/EY 27 artiklan mukaisesti.

25 artikla Sopimusjärjestelyt ja menettelyt 1. Toimitusketjuun kuuluvien osapuolten on tehtävä asianomaisten vastapuoltensa kanssa sopimusjärjestelyjä, joihin sisältyvät 2 kohdassa esitetyt korvausostomenettelyä koskevat vaatimukset ja 3 kohdassa esitetyt menettelyt. 2. Edellä 1 kohdassa tarkoitettuihin sopimusjärjestelyihin on sisällytettävä asetuksen (EU) N:o 909/2014 7 artiklassa ja tämän asetuksen 26–38 artiklassa säädetyt sovellettavat vaatimukset kokonaan. Toimitusketjun jokaisen osapuolen on varmistettava, että sen asianomaisten vastapuolten kanssa tehdyt sopimusjärjestelyt ovat täytäntöönpanokelpoisia kaikilla kyseeseen tulevilla lainkäyttöalueilla. 3. Keskusvastapuolten, määritysosapuolten, kauppapaikan jäsenten tai kaupankäyntiosapuolten on otettava käyttöön kaikki tarvittavat menettelyt, jotta korvausosto toteutetaan ja rahakorvaus, hintaero ja korvausoston kustannukset maksetaan vaadittuja määräaikoja noudattaen. Tässä artiklassa tarkoitettuihin sopimusjärjestelyihin ja menettelyihin on sisällytettävä tarvittavat määräykset, joilla varmistetaan, että asianomaiset toimitusketjuun kuuluvat osapuolet saavat vaaditut tiedot voidakseen käyttää oikeuksiaan ja noudattaa velvollisuuksiaan tämän asetuksen 26–35 artiklassa säädettyjä määräaikoja noudattaen. 4. Osallistujien on tehtävä tarvittavat sopimusjärjestelyt asiakkaidensa kanssa, jotta varmistetaan, että tässä asetuksessa säädetyt korvausostovaatimukset ovat täytäntöönpanokelpoisia kaikilla lainkäyttöalueilla, joihin toimitusketjun osapuolet kuuluvat. 5. Sovellettaessa 27, 29 ja 31 artiklaa korvausostossa hankitut rahoitusvälineet voidaan katsoa luovutetuiksi ainoastaan, jos keskusvastapuolen puolesta toimivat vastaanottavat osallistujat, vastaanottavat määritysosapuolet, kauppapaikan jäsenet tai kaupankäyntiosapuolet ovat vastaanottaneet kyseiset rahoitusvälineet arvopaperikeskuksen ylläpitämässä arvopapereiden selvitysjärjestelmässä. 6. Jäljempänä 33 artiklassa tarkoitettu rahakorvaus ja 35 artiklan 1 kohdassa tarkoitettu hintaero voidaan katsoa maksetuiksi ainoastaan, jos keskusvastapuolen puolesta toimivat vastaanottavat osallistujat, vastaanottavat määritysosapuolet, kauppapaikan jäsenet tai kaupankäyntiosapuolet ovat vastaanottaneet maksun.

2 alajakso

Korvausostomenettely kaupoille, jotka määritetään keskusvastapuolessa

26 artikla Aluksi suoritettava tarkistus 1. Keskusvastapuolen on tarkistettava jatkoajan päättymistä seuraavana pankkipäivänä 21 artiklan a alakohta huomioon ottaen, onko korvausosto mahdollinen minkä tahansa sen määrittämän kaupan osalta. 2. Jos korvausosto ei ole mahdollinen 21 artiklan a alakohdan nojalla, keskusvastapuolen on ilmoitettava 32 artiklan mukaisesti laskettu rahakorvauksen määrä velvoitteensa laiminlyöneelle määritysosapuolelle. Rahakorvaus on maksettava 33 artiklan 1 kohdan mukaisesti. 3. Jos korvausosto on mahdollinen, sovelletaan 27 artiklaa.

27 artikla Korvausostomenettely ja ilmoitukset 1. Jos korvausosto on mahdollinen, keskusvastapuolten on aloitettava huutokauppa tai nimettävä korvausostoasiamies jatkoajan päättymistä seuraavana pankkipäivänä ja ilmoitettava asiasta velvoitteensa laiminlyöneelle määritysosapuolelle sekä vastaanottavalle määritysosapuolelle. 2. Velvoitteensa laiminlyöneen määritysosapuolen on 1 kohdassa tarkoitetun ilmoituksen saatuaan varmistettava, että kaikki toimituspuutteeseen liittyvät toimitusohjeet asetetaan odotustilaan. 3. Velvoitteensa laiminlyönyt määritysosapuoli voi 1 kohdassa tarkoitetun ilmoituksen saatuaan luovuttaa rahoitusvälineet ainoastaan seuraavasti: a) korvausostoasiamiehelle, jos kyseinen asiamies on antanut ennalta suostumuksen; b) keskusvastapuolelle, jos rahoitusvälineet on myyty huutokaupassa kyseiselle velvoitteensa laiminlyöneelle määritysosapuolelle. Velvoitteensa laiminlyönyt määritysosapuoli voi kuitenkin ennen 1 kohdassa tarkoitetun ilmoituksen vastaanottamista luovuttaa rahoitusvälineet suoraan keskusvastapuolelle. 4. Keskusvastapuolen on ilmoitettava korvausoston tulokset velvoitteensa laiminlyöneelle määritysosapuolelle, vastaanottavalle määritysosapuolelle sekä asianomaiselle arvopaperikeskukselle viimeistään 37 artiklan mukaisesti määritetyn ajanjakson viimeisenä pankkipäivänä. 5. Jos korvausosto onnistuu osittain tai kokonaan, 4 kohdassa tarkoitettuun ilmoitukseen on sisällytettävä korvausostossa hankittujen rahoitusvälineiden määrä ja hinta. 6. Jos korvausosto epäonnistuu osittain tai kokonaan, 4 kohdassa tarkoitettuun ilmoitukseen on sisällytettävä 32 artiklan mukaisesti laskettu rahakorvauksen määrä, paitsi jos ilmoituksessa todetaan, että korvausoston toteuttamista lykätään. 7. Jos korvausoston toteuttamista lykätään, keskusvastapuolen on ilmoitettava lykätyn korvausoston tulokset velvoitteensa laiminlyöneelle määritysosapuolelle, vastaanottavalle määritysosapuolelle sekä asianomaiselle arvopaperikeskukselle viimeistään 38 artiklassa tarkoitetun lykkäysjakson viimeisenä pankkipäivänä. 8. Jos 7 kohdassa tarkoitettu korvausosto onnistuu osittain tai kokonaan, kyseisessä kohdassa tarkoitettuun ilmoitukseen on sisällytettävä korvausostossa hankittujen rahoitusvälineiden määrä ja hinta. 9. Jos 7 kohdassa tarkoitettu korvausosto epäonnistuu osittain tai kokonaan, kyseisessä kohdassa tarkoitettuun ilmoitukseen on sisällytettävä 32 artiklan mukaisesti laskettu rahakorvauksen määrä. 10. Keskusvastapuolen on otettava vastaan 5 ja 8 kohdassa tarkoitetut korvausostossa hankitut rahoitusvälineet ja maksettava ne sekä varmistettava, että seuraavat toimet suoritetaan jokaisen sellaisen pankkipäivän päättyessä, jona keskusvastapuoli vastaanottaa kyseisiä rahoitusvälineitä: a) korvausostossa hankitut rahoitusvälineet luovutetaan vastaanottaville määritysosapuolille; b) toimituspuutteeseen liittyvät toimitusohjeet peruutetaan; c) arvopapereiden selvitysjärjestelmään kirjataan uudet toimitusohjeet kaikkien luovuttamatta jääneiden rahoitusvälineiden osalta, ja arvopaperikeskus saa vastaavasti tällaisten uusien toimitusohjeiden tunnistamista varten tarvittavat tiedot. 11. Keskusvastapuolen on varmistettava, että toimituspuutteeseen liittyvät toimitusohjeet peruutetaan, kun 6 ja 9 kohdassa tarkoitettu rahakorvaus on maksettu, tai viimeistään toisena pankkipäivänä mainituissa kohdissa tarkoitetun ilmoituksen jälkeen.

3 alajakso

Korvausostomenettely kauppapaikassa toteutetuille kaupoille, joita ei määritetä keskusvastapuolessa

28 artikla Aluksi suoritettava tarkistus 1. Kun on kyse kauppapaikoissa toteutetuista kaupoista, joita ei määritetä keskusvastapuolissa, vastaanottavien osallistujien on ilman aiheetonta viivytystä ilmoitettava vastaanottaville kauppapaikan jäsenille mahdollisista toimituspuutteista asiakkaidensa kautta. 2. Kauppapaikan on pyynnöstä ilmoitettava vastaanottavalle kauppapaikan jäsenelle velvoitteensa laiminlyöneiden kauppapaikan jäsenten henkilöllisyys. Vastaanottavan kauppapaikan jäsenen on tarkistettava jatkoajan päättymistä seuraavana pankkipäivänä 21 artikla huomioon ottaen, onko korvausosto mahdollinen. 3. Jos korvausosto ei ole mahdollinen 21 artiklan nojalla, vastaanottavan kauppapaikan jäsenen on ilmoitettava tarkistuksen tulokset ja 32 artiklan mukaisesti laskettu rahakorvauksen määrä velvoitteensa laiminlyöneelle kauppapaikan jäsenelle. Rahakorvaus on maksettava 33 artiklan 2 kohdan mukaisesti. 4. Jos korvausosto on mahdollinen, sovelletaan 29 artiklaa.

29 artikla Korvausostomenettely ja ilmoitukset 1. Jos korvausosto on mahdollinen, vastaanottavan kauppapaikan jäsenen on nimettävä korvausostoasiamies jatkoajan päättymistä seuraavana pankkipäivänä ja ilmoitettava asiasta velvoitteensa laiminlyöneelle kauppapaikan jäsenelle. 2. Velvoitteensa laiminlyöneen kauppapaikan jäsenen on 1 kohdassa tarkoitetun ilmoituksen saatuaan varmistettava, että kaikki toimituspuutteeseen liittyvät toimitusohjeet asetetaan odotustilaan. 3. Velvoitteensa laiminlyönyt kauppapaikan jäsen voi 1 kohdassa tarkoitetun ilmoituksen saatuaan luovuttaa rahoitusvälineet korvausostoasiamiehelle vain, jos kyseinen asiamies on antanut ennalta suostumuksen. Velvoitteensa laiminlyönyt kauppapaikan jäsen voi kuitenkin ennen 1 kohdassa tarkoitetun ilmoituksen vastaanottamista luovuttaa rahoitusvälineet suoraan vastaanottavalle kauppapaikan jäsenelle. 4. Vastaanottavan kauppapaikan jäsenen on ilmoitettava korvausoston tulokset velvoitteensa laiminlyöneelle kauppapaikan jäsenelle ja asianomaiselle arvopaperikeskukselle viimeistään 37 artiklan mukaisesti määritetyn ajanjakson viimeisenä pankkipäivänä. 5. Jos korvausosto onnistuu osittain tai kokonaan, 4 kohdassa tarkoitettuun ilmoitukseen on sisällytettävä korvausostossa hankittujen rahoitusvälineiden määrä ja hinta. 6. Jos korvausosto epäonnistuu osittain tai kokonaan, 4 kohdassa tarkoitettuun ilmoitukseen on sisällytettävä 32 artiklan mukaisesti laskettu rahakorvauksen määrä, paitsi jos ilmoituksessa todetaan, että korvausoston toteuttamista lykätään. 7. Jos korvausoston toteuttamista lykätään, vastaanottavan kauppapaikan jäsenen on ilmoitettava lykätyn korvausoston tulokset velvoitteensa laiminlyöneelle kauppapaikan jäsenelle ja asianomaiselle arvopaperikeskukselle viimeistään 38 artiklassa tarkoitetun lykkäysjakson viimeisenä pankkipäivänä. 8. Jos 7 kohdassa tarkoitettu korvausosto onnistuu osittain tai kokonaan, kyseisessä kohdassa tarkoitettuun ilmoitukseen on sisällytettävä korvausostossa hankittujen rahoitusvälineiden määrä ja hinta. 9. Jos 7 kohdassa tarkoitettu korvausosto epäonnistuu osittain tai kokonaan, kyseisessä kohdassa tarkoitettuun ilmoitukseen on sisällytettävä 32 artiklan mukaisesti laskettu rahakorvauksen määrä. 10. Vastaanottavan kauppapaikan jäsenen on otettava vastaan 5 ja 8 kohdassa tarkoitetut korvausostossa hankitut rahoitusvälineet ja maksettava ne. 11. Vastaanottavan kauppapaikan jäsenen ja velvoitteensa laiminlyöneen kauppapaikan jäsenen on varmistettava, että seuraavat toimet suoritetaan jokaisen sellaisen pankkipäivän päättyessä, jona vastaanottava kauppapaikan jäsen vastaanottaa 5 ja 8 kohdassa tarkoitettuja rahoitusvälineitä: a) toimituspuutteeseen liittyvät toimitusohjeet peruutetaan; b) arvopapereiden selvitysjärjestelmään kirjataan uudet toimitusohjeet kaikkien luovuttamatta jääneiden rahoitusvälineiden osalta, ja arvopaperikeskus saa vastaavasti tällaisten uusien toimitusohjeiden tunnistamista varten tarvittavat tiedot. 12. Velvoitteensa laiminlyöneen kauppapaikan jäsenen on maksettava 6 ja 9 kohdassa tarkoitettu rahakorvaus 33 artiklan 2 kohdan mukaisesti. 13. Vastaanottavan kauppapaikan jäsenen ja velvoitteensa laiminlyöneen kauppapaikan jäsenen on varmistettava, että toimituspuutteeseen liittyvät toimitusohjeet peruutetaan, kun 6 ja 9 kohdassa tarkoitettu rahakorvaus on maksettu, tai viimeistään toisena pankkipäivänä sen jälkeen, kun rahakorvauksen määrä on ilmoitettu.

4 alajakso

Korvausostomenettely kaupoille, joita ei määritetä keskusvastapuolessa eikä toteuteta kauppapaikassa

30 artikla Aluksi suoritettava tarkistus 1. Kun on kyse kaupoista, joita ei määritetä keskusvastapuolissa eikä toteuteta kauppapaikassa, vastaanottavien osallistujien on ilman aiheetonta viivytystä ilmoitettava vastaanottaville kaupankäyntiosapuolille mahdollisista toimituspuutteista asiakkaidensa kautta. 2. Vastaanottavien kaupankäyntiosapuolten on tarkistettava jatkoajan päättymistä seuraavana pankkipäivänä 21 artikla huomioon ottaen, onko korvausosto mahdollinen. 3. Jos korvausosto ei ole mahdollinen 21 artiklan nojalla, vastaanottavien kaupankäyntiosapuolten on ilmoitettava tarkistuksen tulokset ja 32 artiklan mukaisesti laskettu rahakorvauksen määrä velvoitteensa laiminlyöneelle kaupankäyntiosapuolelle. Rahakorvaus on maksettava 33 artiklan 2 kohdan mukaisesti. 4. Jos korvausosto on mahdollinen, sovelletaan 31 artiklaa.

31 artikla Korvausostomenettely ja ilmoitukset 1. Jos korvausosto on mahdollinen, vastaanottavan kaupankäyntiosapuolen on nimettävä korvausostoasiamies jatkoajan päättymistä seuraavana pankkipäivänä ja ilmoitettava asiasta velvoitteensa laiminlyöneelle kaupankäyntiosapuolelle. 2. Velvoitteensa laiminlyöneen kaupankäyntiosapuolen on 1 kohdassa tarkoitetun ilmoituksen saatuaan varmistettava, että kaikki toimituspuutteeseen liittyvät toimitusohjeet asetetaan odotustilaan. 3. Velvoitteensa laiminlyönyt kaupankäyntiosapuoli voi 1 kohdassa tarkoitetun ilmoituksen saatuaan luovuttaa rahoitusvälineet korvausostoasiamiehelle vain, jos kyseinen asiamies on antanut ennalta suostumuksensa. Velvoitteensa laiminlyönyt kaupankäyntiosapuoli voi kuitenkin ennen 1 kohdassa tarkoitetun ilmoituksen vastaanottamista luovuttaa rahoitusvälineet suoraan vastaanottavalle kaupankäyntiosapuolelle. 4. Vastaanottavan kaupankäyntiosapuolen on ilmoitettava korvausoston tulokset velvoitteensa laiminlyöneelle kaupankäyntiosapuolelle viimeistään 37 artiklan mukaisesti määritetyn sovellettavan ajanjakson viimeisenä pankkipäivänä. Vastaanottavan kaupankäyntiosapuolen on varmistettava, että asianomainen arvopaperikeskus saa ilmoitetut tiedot ilman aiheetonta viivytystä. 5. Jos korvausosto onnistuu osittain tai kokonaan, 4 kohdassa tarkoitettuun ilmoitukseen on sisällytettävä korvausostossa hankittujen rahoitusvälineiden määrä ja hinta. 6. Jos korvausosto epäonnistuu osittain tai kokonaan, 4 kohdassa tarkoitettuun ilmoitukseen on sisällytettävä 32 artiklan mukaisesti laskettu rahakorvauksen määrä, paitsi jos ilmoituksessa todetaan, että korvausoston toteuttamista lykätään. 7. Jos korvausoston toteuttamista lykätään, vastaanottavan kaupankäyntiosapuolen on ilmoitettava lykätyn korvausoston tulokset velvoitteensa laiminlyöneelle kaupankäyntiosapuolelle viimeistään 38 artiklassa tarkoitetun lykkäysjakson viimeisenä pankkipäivänä. Vastaanottavan kaupankäyntiosapuolen on varmistettava, että asianomainen arvopaperikeskus saa ilmoitetut tiedot ilman aiheetonta viivytystä. 8. Jos 7 kohdassa tarkoitettu korvausosto onnistuu osittain tai kokonaan, kyseisessä kohdassa tarkoitettuun ilmoitukseen on sisällytettävä korvausostossa hankittujen rahoitusvälineiden määrä ja hinta. 9. Jos 7 kohdassa tarkoitettu korvausosto epäonnistuu osittain tai kokonaan, kyseisessä kohdassa tarkoitettuun ilmoitukseen on sisällytettävä 32 artiklan mukaisesti laskettu rahakorvauksen määrä. 10. Vastaanottavan kaupankäyntiosapuolen on otettava vastaan 5 ja 8 kohdassa tarkoitetut korvausostossa hankitut rahoitusvälineet ja maksettava ne. 11. Vastaanottavan kaupankäyntiosapuolen ja velvoitteensa laiminlyöneen kaupankäyntiosapuolen on varmistettava, että seuraavat toimet suoritetaan jokaisen sellaisen pankkipäivän päättyessä, jona vastaanottava kaupankäyntiosapuoli vastaanottaa 5 ja 8 kohdassa tarkoitettuja rahoitusvälineitä: a) toimituspuutteeseen liittyvät toimitusohjeet peruutetaan; b) arvopapereiden selvitysjärjestelmään kirjataan uudet toimitusohjeet kaikkien luovuttamatta jääneiden rahoitusvälineiden osalta, ja arvopaperikeskus saa vastaavasti tällaisten uusien toimitusohjeiden tunnistamista varten tarvittavat tiedot. 12. Velvoitteensa laiminlyöneen kaupankäyntiosapuolen on maksettava 6 ja 9 kohdassa tarkoitettu rahakorvaus 33 artiklan 3 kohdan mukaisesti. 13. Vastaanottavan kaupankäyntiosapuolen ja velvoitteensa laiminlyöneen kaupankäyntiosapuolen on varmistettava, että toimituspuutteeseen liittyvät toimitusohjeet peruutetaan, kun 6 ja 9 kohdassa tarkoitettu rahakorvaus on maksettu, tai viimeistään toisena pankkipäivänä sen jälkeen, kun kyseisen rahakorvauksen määrä on ilmoitettu.

5 alajakso

Rahakorvauksen, korvausoston kustannusten ja asiaan liittyvän hintaeron laskenta ja maksaminen

32 artikla Rahakorvauksen laskenta 1. Asetuksen (EU) N:o 909/2014 7 artiklan 7 kohdan nojalla maksettava rahakorvaus on laskettava jommallakummalla seuraavista tavoista: a) vastikkeellisten toimitusohjeiden tapauksessa erotus, joka lasketaan vähentämällä asianomaisten rahoitusvälineiden rahakorvauksen maksamista edeltävän pankkipäivän markkina-arvosta toteuttamatta jääneeseen toimitusohjeeseen sisältyvä maksusuoritusmäärä, jos tämä on pienempi kuin mainittu markkina-arvo; b) vastikkeettomien toimitusohjeiden tapauksessa erotus, joka lasketaan vähentämällä asianomaisten rahoitusvälineiden rahakorvauksen maksamista edeltävän pankkipäivän markkina-arvosta kyseisten rahoitusvälineiden kaupantekopäivän markkina-arvo, jos kyseisten rahoitusvälineiden markkina-arvo on niiden kaupantekopäivänä pienempi kuin rahakorvauksen maksamista edeltävänä pankkipäivänä. 2. Asetuksen (EU) N:o 909/2014 7 artiklan 7 kohdan mukaisesti maksettavan rahakorvauksen on sisällettävä valuuttakurssieroa, yhtiötapahtumia koskevia oikeuksia sekä kertynyttä korkoa vastaava osuus, paitsi jos tämä osuus sisältyy jo rahoitusvälineen markkina-arvoon. 3. Edellä 1 kohdassa tarkoitettu markkina-arvo on määritettävä seuraavasti: a) Euroopan parlamentin ja neuvoston asetuksen (EU) N:o 600/2014 (7) 3 artiklan 1 kohdassa tarkoitettujen, unionin alueella sijaitsevassa kauppapaikassa kaupankäynnin kohteeksi otettujen rahoitusvälineiden osalta kyseisen asetuksen 4 artiklan 6 kohdan b alakohdassa tarkoitetun, likviditeetillä mitattuna merkittävimmän markkinan päätöshinnan pohjalta määritetty arvo; b) muiden unionin alueella sijaitsevassa kauppapaikassa kaupankäynnin kohteeksi otettujen rahoitusvälineiden kuin a alakohdassa tarkoitettujen rahoitusvälineiden osalta liikevaihdoltaan suurimman, unionin alueella sijaitsevan kauppapaikan päätöshinnan pohjalta määritetty arvo; c) muiden rahoitusvälineiden kuin a ja b alakohdassa tarkoitettujen rahoitusvälineiden osalta sellaisen hinnan pohjalta määritetty arvo, joka lasketaan arvopaperikeskuksen toimivaltaisen viranomaisen hyväksymällä ennalta määrätyllä menetelmällä, jossa otetaan huomioon markkinatietoon liittyvät kriteerit, kuten kauppapaikoissa tai sijoituspalveluyrityksissä saatavilla olevat markkinahinnat. 4. Edellä 1 kohdassa tarkoitettu markkina-arvo sekä 2 kohdassa tarkoitettu valuuttakurssieroa, yhtiötapahtumia koskevia oikeuksia sekä kertynyttä korkoa vastaava osuus on ilmoitettava määritysosapuolille, kauppapaikan jäsenille ja kaupankäyntiosapuolille yksityiskohtaisesti eriteltyinä.

33 artikla Rahakorvauksen maksaminen 1. Keskusvastapuolessa määritettyjen kauppojen tapauksessa keskusvastapuolen on perittävä rahakorvaus velvoitteensa laiminlyöneiltä määritysosapuolilta ja maksettava rahakorvaus vastaanottaville määritysosapuolille. 2. Jos kyseessä ovat kauppapaikassa toteutetut kaupat, joita ei ole määritetty keskusvastapuolessa, velvoitteensa laiminlyöneiden kauppapaikan jäsenten on maksettava rahakorvaus vastaanottaville kauppapaikan jäsenille. 3. Jos kyseessä ovat kaupat, joita ei ole määritetty keskusvastapuolessa eikä toteutettu kauppapaikassa, velvoitteensa laiminlyöneiden kaupankäyntiosapuolten on maksettava rahakorvaus vastaanottaville kaupankäyntiosapuolille.

34 artikla Korvausoston kustannusten maksaminen Velvoitteensa laiminlyöneiden määritysosapuolten, kauppapaikan jäsenten tai kaupankäyntiosapuolten on maksettava asetuksen (EU) N:o 909/2014 7 artiklan 8 kohdassa tarkoitetut määrät sen mukaan, kenestä kulloinkin on kyse.

35 artikla Hintaeron maksaminen 1. Jos asetuksen (EU) N:o 909/2014 5 artiklan 1 kohdassa tarkoitettujen rahoitusvälineiden kaupantekohetkellä sovittu hinta on alhaisempi kuin kyseisistä rahoitusvälineistä 27 artiklan 10 kohdan, 29 artiklan 10 kohdan ja 31 artiklan 10 kohdan mukaisesti tosiasiallisesti maksettu hinta, velvoitteensa laiminlyöneiden määritysosapuolten, velvoitteensa laiminlyöneiden kauppapaikan jäsenten tai velvoitteensa laiminlyöneiden kaupankäyntiosapuolten on maksettava hintaero tapauksen mukaan keskusvastapuolelle, vastaanottaville kauppapaikan jäsenille tai vastaanottaville kaupankäyntiosapuolille. Jos kaupat määritetään keskusvastapuolessa, keskusvastapuolen on perittävä ensimmäisessä alakohdassa tarkoitettu hintaero velvoitteensa laiminlyöneiltä määritysosapuolilta ja maksettava se vastaanottaville määritysosapuolille. 2. Jos osakkeiden kaupantekohetkellä sovittu hinta on korkeampi kuin kyseisistä osakkeista 27 artiklan 10 kohdan, 29 artiklan 10 kohdan ja 31 artiklan 10 kohdan mukaisesti tosiasiallisesti maksettu hinta, vastaava asetuksen (EU) N:o 909/2014 7 artiklan 6 kohdassa tarkoitettu erotus katsotaan maksetuksi.

4 jakso

Korvausostomenettelyn aikataulut

36 artikla Jatkoajat Asetuksen (EU) N:o 909/2014 5 artiklan 1 kohdassa tarkoitettuja rahoitusvälineitä koskevaa jatkoaikaa on asetuksen (EU) N:o 909/2014 7 artiklan 4 kohdan a alakohdan mukaisesti pidennettävä neljästä pankkipäivästä seitsemään pankkipäivään kaikkien rahoitusvälineiden tapauksessa lukuun ottamatta osakkeita, joilla on asetuksen (EU) N:o 600/2014 2 artiklan 1 kohdan 17 alakohdassa tarkoitetut likvidit markkinat.

37 artikla Rahoitusvälineiden luovutusta koskevat määräajat Asetuksen (EU) N:o 909/2014 5 artiklan 1 kohdassa tarkoitetut rahoitusvälineet on korvausostomenettelyn jälkeen luovutettava vastaanottaville osallistujille, jotka toimivat keskusvastapuolen, vastaanottavien määritysosapuolten, kauppapaikan jäsenten tai kaupankäyntiosapuolten puolesta, seuraavien määräaikojen kuluessa: a) 36 artiklassa tarkoitettua jatkoaikaa seuraavat neljä pankkipäivää, kun on kyse osakkeista, joilla on likvidit markkinat; b) 36 artiklassa tarkoitettua jatkoaikaa seuraavat seitsemän pankkipäivää, kun on kyse muista rahoitusvälineistä kuin osakkeista, joilla on likvidit markkinat; c) asetuksen (EU) N:o 909/2014 7 artiklan 3 kohdan toisessa alakohdassa tarkoitettua jatkoaikaa seuraavat seitsemän pankkipäivää, kun on kyse rahoitusvälineistä, joilla käydään kauppaa pk-yritysten kasvumarkkinoilla; d) jos a alakohdassa tarkoitetuilla osakkeilla käydään kauppaa pk-yritysten kasvumarkkinoilla, sovelletaan c alakohtaa.

38 artikla Korvausoston toteuttamisen lykkäyksen kesto Jos keskusvastapuoli, vastaanottava kauppapaikan jäsen tai vastaanottava kaupankäyntiosapuoli lykkää korvausoston toteuttamista, asetuksen (EU) N:o 909/2014 7 artiklan 7 kohdassa tarkoitetun lykkäysjakson kesto on määritettävä 37 artiklassa tarkoitettujen määräaikojen mukaisesti.

5 jakso

Järjestelmällinen toimituspuute

39 artikla Jatkuva ja järjestelmällinen arvopapereiden luovuttamatta jättäminen 1. Osallistujan katsotaan jättävän asetuksen (EU) N:o 909/2014 7 artiklan 9 kohdassa tarkoitetulla tavalla jatkuvasti ja järjestelmällisesti luovuttamatta arvopaperit niiden selvitysjärjestelmässä, jos toimitusohjeiden lukumäärän tai arvon perusteella määritetty toimitusten tehokkuus on kyseisen osallistujan tapauksessa ainakin 15 prosenttia alhaisempi kuin kyseisen arvopapereiden selvitysjärjestelmän toimitusten tehokkuus vähintään asiaankuuluvan päivien määrän ajan 12 edeltävän kuukauden aikana. Asiaankuuluva päivien määrä on määritettävä osallistujakohtaisesti niin, että se on 10 prosenttia kyseiselle osallistujalle 12 edeltävän kuukauden aikana arvopapereiden selvitysjärjestelmässä kertyneiden toimintapäivien lukumäärästä. 2. Osallistujan toimitusten tehokkuutta laskettaessa on otettava huomioon yksinomaan kyseisen osallistujan aiheuttamat toimituspuutteet.

6 jakso

Toimitusta koskevat tiedot

40 artikla Keskusvastapuolille ja kauppapaikoille annettavat toimitusta koskevat tiedot Asetuksen (EU) N:o 909/2014 7 artiklan 10 kohdan toisessa alakohdassa tarkoitettujen toimitusta koskevien tietojen on sisällettävä asianomaisten kauppojen ja osallistujien tunnistetiedot sekä tiedot asianomaisista toimitusohjeista. Kyseisten tietojen on perustuttava arvopaperikeskuksen ylläpitämässä arvopapereiden selvitysjärjestelmässä oleviin tietoihin.

41 artikla Toimitusta koskevat tiedot, kun kauppapaikasta ei saada suoria tapahtumasyötteitä Jos kyseessä ovat sellaiset kauppapaikassa toteutetut kaupat, joita ei määritetä keskusvastapuolessa, ja jos kauppapaikasta ei saada suoria tapahtumasyötteitä arvopaperikeskukseen, osallistujien on yksilöitävä kauppapaikka sekä kaupat toimitusohjeissaan. Tällaisten tietojen puuttuessa arvopaperikeskusten on katsottava, ettei kauppoja ole toteutettu kauppapaikassa.

IV LUKU

Loppusäännökset

42 artikla Tämä asetus tulee voimaan 24 kuukauden kuluttua päivästä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä toukokuuta 2018. Komission puolesta Puheenjohtaja Jean-Claude JUNCKER

(1) EUVL L 257, 28.8.2014, s. 1.

(2) Komission delegoitu asetus (EU) 2017/389, annettu 11 päivänä marraskuuta 2016, Euroopan parlamentin ja neuvoston asetuksen (EU) N:o 909/2014 täydentämisestä toimituspuutteiden vuoksi määrättävien rahaluonteisten seuraamusten laskennassa käytettävien parametrien ja vastaanottavissa jäsenvaltioissa olevien arvopaperikeskusten toiminnan osalta (EUVL L 65, 10.3.2017, s. 1).

(3) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(4) Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).

(5) Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).

(6) Euroopan parlamentin ja neuvoston direktiivi 98/26/EY, annettu 19 päivänä toukokuuta 1998, selvityksen lopullisuudesta maksujärjestelmissä ja arvopaperien selvitysjärjestelmissä (EYVL L 166, 11.6.1998, s. 45).

(7) Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).